Burgundio Pisanus
Burgundio Pisanus (Italiane Borgondione) fuit iudex, iuris consultus, interpres linguae Graecae saeculi 12. Trivio quadrivioque studuit in universitate Pisana; Pisis deinde advocatus iudexque vixit. Pisanorum legatus iter fecit ad Constantinopolim anno 1136; ibi iterum morabat ab anno 1168/1169 usque in 1171; rursus anno 1191 metropolim petivit. Tertio concilio Laterano anno 1179 adfuit. Mortuus est anno 1193. Versionum omnium quas e Graeco in Latinum confecit celeberrima fuit translatio textuum Graecorum in libris Digestorum seu Pandectarum Iustinianarum, quae translatio deinde ab iudicibus iurisque consultis Pisanis necnon aliis adhibebatur. Versionem Homiliarum nonaginta ad Evangelium Matthaei, ab Ioanne Chrysostomo Graece scriptarum, Latine anno 1151 perfecit, petente papa Eugenio III cui opus dicatum est. Versionem Homiliarum nonaginta ad Evangelium Ioannis, ab Ioanne Chrysostomo scriptarum, Latine anno 1173 perfecit titulumque Explanatio in sanctum Iohannem praefixit. Hoc opus ad memoriam Hugolini filii sui dicatum est, qui anno 1168 mortuus erat dum patrem in itinere Constantinopolitano comitabatur. Versionem Nemesii Emeseni De natura hominis imperatori Friderico I dedicavit.